钦定古今图书集成/明伦汇编/官常典/第766卷 > 张就
## 钦定古今图书集成/明伦汇编/官常典/第766卷 > 张就

按《魏志阎温传》：“先是，河右扰乱，隔绝不通，炖煌太守
马艾卒，官府又无丞。功曹张恭，素有学行，郡人推行
长史事，恩信甚著。乃遣子就东诣太祖，请太守。时酒
泉黄华、张掖张进各据其郡，欲与恭、艾并势。就至酒
泉，为华所拘执，劫以白刃，就终不回，私与恭疏曰：‘大
人率厉炖煌，忠义显然，岂以就在困厄之中而替之
哉！昔乐羊食子，李通覆家，经国之臣，宁怀妻孥邪！今
大军垂至，但当促兵以掎之耳。愿不以下流之爱，使
就有恨于黄壤也’。”恭即遣从弟华攻酒泉、沙头、干齐
二县。恭又连兵寻继华后，以为首尾之援。别遣铁骑
二百，迎吏官属，东缘酒泉北塞，径出张掖北河，逢迎
太守尹奉，于是张进须黄华之助。华欲救进，西顾恭
兵恐，急击其后，遂诣金城太守苏则降。就竟平安奉，
得之官。黄初二年，下诏褒扬，赐恭爵关内侯，拜西域
戊己校尉。数岁征还，将授以侍臣之位，而以子就代
焉。恭至炖煌，固辞疾笃。太和中卒，赠执金吾。就后为
金城太守，父子著称于西州。